**DĖL PAVEDIMO ROKIŠKIO RAJONO SAVIVALDYBĖS KONTROLĖS IR AUDITO TARNYBAI ATLIKTI VEIKLOS PLANE NENUMATYTĄ AKCINĖS BENDROVĖS ROKIŠKIO BUTŲ ŪKIO VEIKLOS AUDITĄ**

2018 m. rugsėjo 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 24 punktu, 20 straipsnio 2 dalies 10 punktu, Rokiškio rajono savivaldybės tarybos veiklos reglamento, patvirtinto Rokiškio rajono savivaldybės tarybos 2015 m. kovo 27 d. sprendimu Nr. TS-102, 12.22 ir 198.10 punktu bei atsižvelgdama į Rokiškio rajono savivaldybės mero 2018 m. rugsėjo.19 d. potvarkį Nr. MV-39 ,,Dėl siūlymo savivaldybės tarybai pavesti Rokiškio rajono savivaldybės kontrolės ir audito tarnybai atlikti veiklos plane nenumatytą akcinės bendrovės Rokiškio butų ūkio veiklos auditą“, Rokiškio rajono savivaldybės taryba n u s p r e n d ž i a:

1. Pavesti Rokiškio rajono savivaldybės kontrolės ir audito tarnybai iki 2018 m. spalio 31 d. atlikti veiklos plane nenumatytą akcinės bendrovės Rokiškio butų ūkio veiklos auditą – įvertinti bendrovės veiklos efektyvumą.

2. Įpareigoti merą pateikti audito ataskaitą lapkričio mėnesio tarybos posėdžiui.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Dijana Meškauskienė

**SPRENDIMO PROJEKTO „DĖL PAVEDIMO SAVIVALDYBĖS KONTROLĖS IR AUDITO TARNYBAI ATLIKTI VEIKLOS PLANE NENUMATYTĄ VEIKLOS AUDITĄ“ AIŠKINAMASIS RAŠTAS**

**Sprendimo projekto tikslas ir uždaviniai.** Šiuo sprendimu siūloma pavesti Rokiškio rajono savivaldybės kontrolės ir audito tarnybai atlikti veiklos plane nenumatytą akcinės bendrovės Rokiškio butų ūkio veiklos auditą – įvertinti bendrovės veiklos efektyvumą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 16 straipsnio 2 dalies 24 punktas nustato, kad sprendimų dėl tam tikros veiklos nepriklausomo audito atlikimo savivaldybės įstaigose ar savivaldybės kontroliuojamose įmonėse priėmimas priklauso savivaldybės tarybos kompetencijai. To paties įstatymo 20 straipsnio 10 punktas nustato, kad reglamente nustatyta tvarka siūlyti savivaldybės tarybai pavesti savivaldybės kontrolieriui (savivaldybės kontrolės ir audito tarnybai) atlikti veiklos plane nenumatytą savivaldybės administracijos, savivaldybės administravimo subjektų ar savivaldybės kontroliuojamų įmonių finansinį ir veiklos auditą, priimti pateiktas audito ataskaitas ir išvadas dėl atlikto finansinio ir veiklos audito rezultatų, prireikus organizuoti šių ataskaitų ir išvadų svarstymą savivaldybės tarybos komitetų ir savivaldybės tarybos posėdžiuose priklauso savivaldybės mero įgaliojimams. Taip numatyta ir Rokiškio rajono savivaldybės tarybos veiklos reglamento 12.22 ir 198.10 punktuose.

**Sprendimo projekto esmė.** Rokiškio rajono savivaldybės kontrolės ir audito tarnybai pavedamas atlikti veiklos plane nenumatytas veiklos auditas.

**Galimos pasekmės, priėmus siūlomą tarybos sprendimo projektą:**

**teigiamos** – įgyvendintos teisės aktų nuostatos;

**neigiamos** – nenumatyta.

**Kokia sprendimo nauda Rokiškio rajono gyventojams.** Atliktas auditas suteiks galimybę rajono tarybos nariams bei gyventojams išsamiau susipažinti su akcinės bendrovės Rokiškio butų ūkio veiklos rezultatais. Kadangi analogiškas auditas buvo atliktas akcinėje bendrovėje „Rokiškio komunalininkas“ ir yra savivaldybės tarybos sprendimas sujungti šias abi akcines bendroves į vieną, tai padės tarybos nariams ir gyventojams palyginti abiejų bendrovių veiklos efektyvumą.

**Finansavimo šaltiniai ir lėšų poreikis**: sprendimo projektui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas-** teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Savivaldybės tarybos narė Dijana Meškauskienė